Správa Komisie Európskemu Parlamentu a Rade o výdavkoch záručnej sekcie EPUZF - Systém včasného varovania č. 6/2005 /* SEK/2005/1042 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 29.7.2005 SEK(2005) 1042 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch záručnej sekcie EPUZF Systém včasného varovania č. 6/2005 OBSAH 1. ÚVOD 3 2. PRIPOMIENKY K REALIZÁCII ROZPOčTU NA ROK 2005 3 3. ZÁVERY 4 ÚVOD Príloha 1 znázorňuje skutočnú realizáciu rozpočtu za obdobie od 16. októbra 2004 do 30. apríla 2005 v porovnaní s profilom výdavkov stanoveným ukazovateľom zavedeným na základe ustanovení nariadenia Rady (ES) č. 2040/2000 z 26. septembra 2000 o rozpočtovej disciplíne[1]. Pripomienky k realizácii rozpočtu na rok 2005 Nasleduje stručný komentár k najvýznamnejším rozdielom medzi skutočnou úrovňou realizácie a úrovňou naznačovanou ukazovateľom pre rôzne sektory rozpočtu na rok 2005 (pozn.: v zátvorkách je uvedená súčasná úroveň prečerpania (+) alebo nedostatočného čerpania (–) prostriedkov). Menové činitele Kurz dolára k euru Vo výdavkoch, ktoré vznikli vo vyššie uvedenom období, sa zohľadňuje pohyb kurzu dolára k euru. V prípade veľkej časti exportných náhrad pre poľnohospodárske výrobky, najmä pre obilniny a cukor, a v prípade niektorých druhov štátnej pomoci ako napríklad pomoc pre bavlnu, sú výdavky ovplyvnené vývojom kurzu dolára k euru. Rozpočet prijatý rozpočtovým orgánom bol založený na prostriedkoch požadovaných v PNR na rok 2005, ktorý sa zostavil na základe priemerného paritného pomeru 1 euro = 1,25 dolára. Je potrebné všimnúť si, že v období od 1. augusta 2004 do 30. apríla 2005 bol priemerný paritný pomer približne 1 euro = 1,28 dolára, teda približne 2 % nad úrovňou použitou pri zostavovaní PNR na rok 2005. Výdavková podkapitola 1a – Trhové činitele Trhové opatrenia pre obilniny (+ 22,9 milióna eur) Úroveň realizácie pre tento mesiac naznačuje v porovnaní s úrovňou ukazovateľa mierne prečerpanie prostriedkov vo výške len 23,0 milióna eur. Komisia očakáva, že tento rozdiel medzi ukazovateľom a realizáciou tohto opatrenia sa bude naďalej zväčšovať a vzhľadom na zvýšené množstvo obilnín určených na verejné skladovanie po nadpriemerne hojnej žatve v rokoch 2004/2005 očakáva významné prečerpanie prostriedkov tejto oblasti. Priame platby na plodiny pestované na ornej pôde (+ 336,0 milióna eur) Podľa Komisie súčasná úroveň prečerpania prostriedkov tejto oblasti v porovnaní s úrovňou ukazovateľa neodráža pravdepodobnú tendenciu počas celého roka. V náväznosti na overovanie očakávaných platieb členských štátov, na základe ich oznámení a so zreteľom na parametre podporujúce vykonávanie tohto programu Komisia odhaduje, že do konca rozpočtového roku dôjde k miernejšiemu prečerpaniu dostupných prostriedkov. Potravinové programy (+ 99,1 milióna eur) Ako sa uviedlo už v predchádzajúcej správe, očakáva sa, že prečerpanie prostriedkov za toto obdobie bude dočasné, a do konca rozpočtového roka sa odstráni. Cukor (– 199,7 milióna eur) Súčasné nedostatočné čerpanie v porovnaní s úrovňou ukazovateľa vychádza zo spomalenia frekvencie platieb vývozných náhrad v porovnaní s ich frekvenciou v predošlých rozpočtových rokoch. Účinok významného množstva cukru vstupujúceho do verejného skladovania sa zatiaľ neodrazil vo výdavkoch v tejto oblasti. Priadne rastliny (+ 97,7 milióna eur) Komisia prijala rozhodnutie o konečnej sadzbe pomoci pre bavlnu. Výsledné výdavky na bavlnu budú približne o 67,0 milióna eur vyššie, ako bola čiastka na toto opatrenie v rozpočte na rok 2005. Priama pomoc horizontálnej povahy (+ 51,7 milióna eur) Dôvodom prečerpania prostriedkov pre zjednodušený systém jednotnej platby na plochu (Simplified Area Payments Scheme, SAPS), ktorý sa týka ôsmich z desiatich nových členských štátov, je vplyv dvojakého výmenného kurzu, ktorý vyplýva z toho, že členské štáty, ktoré sa nezúčastňujú na spoločnej mene, vyplácajú pomoc v národnej mene. Mlieko a mliečne výrobky (– 319,1 milióna eur) Komisia súhlasí s trendom nedostatočného čerpania, na ktoré od februára poukazuje ukazovateľ v tejto oblasti a domnieva sa, že tento stav bude pokračovať do konca rozpočtového roka a môže sa dokonca zdvojnásobiť, ak pretrvajú súčasné priaznivé podmienky na vnútornom a vonkajšom trhu. Tieto podmienky umožnili Komisii znížiť úroveň vývozných náhrad a pomoci pre vnútorný trh pre rôzne výrobky v tejto oblasti. Hovädzie a teľacie mäso (– 30,4 milióna eur) V súčasnosti ukazovateľ poukazuje na nedostatočné čerpanie, ktoré Komisia považuje za dočasné. Na základe dostupných údajov a v prípade, že členské štáty zaplatia všetky poplatky na zvieratá za rok 2004, však budú prostriedky v tejto oblasti do konca rozpočtového roku prečerpané. Vyrovnanie účtov (– 500,0 milióna eur) V rámci procedúry vykonávania vyrovnávania účtov sa v rozpočte predpokladalo spätné získanie čiastky do výšky – 330,0 milióna eur. Napriek tomu, že Komisia zatiaľ formálne neprijala všetky navrhované rozhodnutia týkajúce sa vyrovnávania účtov, v súčasnosti sa predpokladá, že čiastky vyplývajúce z týchto rozhodnutí dosiahnu výšku približne – 500,0 milióna eur, a do konca rozpočtového roka teda povedú k zvýšeniu spätne získanej čiastky približne o – 170,0 milióna eur. Výdavková podkapitola 1b – rozvoj vidieka (+ 56,3 milióna eur) Prostriedky na rozvoj vidieka (EÚ-15) a na prechodný nástroj pre nové členské štáty sa pre túto výdavkovú podkapitolu stanovili na maximálnej možnej úrovni. Všetky záväzky súvisiace s týmto prechodným nástrojom sa prijali v apríli 2005. Súčasné prečerpanie prostriedkov je dočasné a týka sa prostriedkov záručnej sekcie EPUZF pre rozvoj vidieka. Keďže sa tieto prostriedky stanovili na maximálnej možnej úrovni, k prečerpaniu prostriedkov do konca rozpočtového roka pre túto podkapitolu nemôže dôjsť. Závery Výdavky členských štátov dosiahli pre výdavkovú podkapitolu 1a od 16. októbra 2004 do 30. apríla 2005 výšku 34 985,0 milióna eur, teda 81,7 % z dostupných prostriedkov. Prečerpanie rozpočtových prostriedkov za toto obdobie, dosiahlo pri porovnaní s ukazovateľom výšku približne 24,0 milióna eur. Je to najmä vďaka oblasti rastlinnej výroby, kým oblasť živočíšnej výroby preukázala nedostatočné čerpanie rozpočtových prostriedkov. V súčasnosti sa Komisia domnieva, že sa do konca rozpočtového roka bude pokračovať v trende, ktorý naznačuje ukazovateľ tak v oblasti rastlinnej výroby (prečerpanie prostriedkov), ako aj v oblasti živočíšnej výroby (nedostatočné čerpanie prostriedkov). Výdavky členských štátov pre výdavkovú podkapitolu 1b dosiahli od 16. októbra 2004 do 30. apríla 2005 výšku 3 291,8 milióna eur, teda 48,1 % z dostupných prostriedkov. V súčasnosti Komisia očakáva, že prostriedky v tejto oblasti sa budú čerpať podľa návrhu rozpočtu na rok 2005. [pic] [1] Ú. v. ES L 244, 29.9.2000, s. 27.